गवर्नर से मिले पूर्व CM हुड्‌डा; बोले- नहर बंद करने से मची तबाही, मंत्री-विधायक फील्ड में नहीं गए
हरियाणा में बाढ़ पीड़ितों की मदद के लिए पूर्व CM भूपेंद्र सिंह हुड्‌डा ने राजभवन दौड़ लगाई। उत्तर हरियाणा के बाढ़ ग्रस्त इलाकों का दौरा करने के बाद विधायकों के साथ हरियाणा गवर्नर से मुलाकात की। इस दौरान पूर्व सीएम ने बताया कि दादूपुर नलवी नहर बंद करने से बाढ़ आई।
हरियाणा में बाढ़ पीड़ितों की मदद के लिए पूर्व CM भूपेंद्र सिंह हुड्‌डा ने राजभवन दौड़ लगाई। उत्तर हरियाणा के बाढ़ ग्रस्त इलाकों का दौरा करने के बाद विधायकों के साथ हरियाणा गवर्नर से मुलाकात की। इस दौरान पूर्व सीएम ने बताया कि दादूपुर नलवी नहर को बंद करने से उत्तर हरियाणा के कई जिलों में बाढ़ के हालात पैदा हुए हैं। भारी बारिश से लाखों एकड़ फसलों को नुकसान हुआ है। सरकार को बर्बाद हुई फसलों का तुरंत सर्वे करवाकर 40 हजार रुपए प्रति एकड़ की दर से मुआवजा देने की पूर्व सीएम ने मांग की।
सरकार के इंतजाम नाकाफी
पूर्व सीएम ने हरियाणा के 9 जिलों में बाढ़ जैसे हालात से निपटने के लिए प्रदेश सरकार के इंतजामों को नाकाफी बताया है। उन्होंने कहा कि सरकार का कोई मंत्री, विधायक लोगों का दुख दर्द जानने के लिए नहीं पहुंचा। सीएम ने भी सिर्फ हवाई सर्वे किया, जबकि इस समय परेशान जनता के बीच जाकर उनका दुख दर्द साझा करना चाहिए।
इन जिलों का पूर्व CM ने किया दौरा
पूर्व मुख्यमंत्री भूपेंद्र हुड्डा ने 4 बाढ़ ग्रस्त जिलों का ट्रैक्टर पर बैठकर दौरा किया। उन्होंने गृह मंत्री अनिल विज के गृह जिला अंबाला, कुरुक्षेत्र, यमुनागर और करनाल का दौरा किया। इसके बाद वह चंडीगढ़ राजभवन राज्यपाल से आज मुलाकात करने पहुंचे। जहां उन्होंने राज्यपाल से मिलकर फील्ड में लोगों को आ रही परेशानी की जानकारी दी।
यमुना नदी की नहीं कराई मरम्मत
हुड्डा ने गवर्नर से मुलाकात के दौरान बताया कि बाढ़ रोकने के लिए सरकार ने बाढ़ नियंत्रण बोर्ड की बैठक तक नहीं की। पूर्व मुख्यमंत्री ने गवर्नर को बताया कि यमुना नदी के तटबंधों की मरम्मत नहीं कराई गई थी। शहरों में पानी की निकासी के उचित बंदोबस्त नहीं हुए।
अवैध खनन के चलते नदी का रुख मुड़ गया। लोगों के मकान ढह गए और किसानों की फसलें बर्बाद हो गई। पशुओं के लिए चारे का संकट बढ़ गया। यमुना नदी में अवैध खनन रोकने के लिए प्रदेश सरकार समय रहते कोई इंतजाम नहीं किए।